पाएं अपने शहर की ताज़ा ख़बरें और फ्री ई-पेपरडाउनलोड करें
बीकानेर के पीबीएम अस्पताल में ऑक्सीजन की आपूर्ति करके अपनी पीठ थपथपाने वाले आला अधिकारियों को निजी अस्पतालों में दम तोड़ रहे कोरोना पीड़ितों की शायद सुध ही नहीं है। यही कारण है कि इन अस्पतालों में भर्ती कोरोना संक्रमितों को ऑक्सीजन के लिए न सिर्फ भारी भरकम दाम चुकाना पड़ रहा है बल्कि एक एक सांस के लिए तरसना भी पड़ रहा है। प्राइवेट हॉस्पिटल कोरोना संक्रमितों को ऑक्सीजन के लिए तरसना पड़ रहा है।
बीकानेर में आधा दर्जन अधिक अस्पतालों में काेरोना पीड़ितों को भर्ती करके इलाज करने की छूट मिली हुई है। इसी के तहत सभी अस्पतालों में रोगी भर्ती हो रहे हैं। इन रोगियों के लिए अस्पतालों को सरकार की ओर से ऑक्सीजन दी जा रही है, लेकिन यह ऑक्सीजन कितनी मिलेगी, इसका निर्धारण कोई चिकित्सक नहीं बल्कि प्रशासनिक अधिकारी कर रहे हैं। ऐसे में निजी अस्पतालों को जरूरत से कम ऑक्सीजन मिल रही है। कम ऑक्सीजन में ज्यादा से ज्यादा मरीजों को उपलब्ध कराने की होड में प्राइवेट हॉस्पिटल न सिर्फ कम स्पीड पर ऑक्सीजन रोगी को दे रहे हैं बल्कि कम जरूरत वाले राेगियों को मना भी कर रहे हैं।
कुछ निजी अस्पताल रोगी को ही लिखकर दे रहे हैं कि वो प्रशासन से अपने लिए अतिरिक्त ऑक्सीजन के लिए बात करें। अस्पताल को मिल रहे सिलेंडर के अतिरिक्त सिलेंडर की डिमांड रोगी के परिजन पर ही डाली जा रही है। चिंता की बात यह है कि जो रोगी अस्पताल से बाहर अपना इलाज ले रहे हैं उन्हें तो अधिकारी सिलेंडर दे रहे हैं लेकिन अस्पताल के अंदर जो भर्ती हैं, उसके लिए अतिरिक्त सिलेंडर नहीं है।
डिमांड से आधे ऑक्सीजन सिलेंडर भी नहीं
अधिकांश प्राइवेट हास्पिटल को डिमांड के मुकाबले पचास से साठ फीसदी ऑक्सीजन मिल रही है। पिछले दो दिन से इसमें कुछ बढोतरी हुई है लेकिन अभी भी रोगियों की संख्या के मुताबिक ऑक्सीजन प्राइवेट हॉस्पिटल को नहीं मिल रही है। सिलेंडर का रोज का कोटा तय करने के लिए डॉक्टर्स की टीम रोज चेक करती है लेकिन इसके बाद भी पर्याप्त मात्रा में ऑक्सीजन नहीं मिल रही है।
पूरे भरे नहीं आते सिलेंडर
बीकानेर में आ रहे ऑक्सीजन सिलेंडर भी पूरी मात्रा में भरे हुए नहीं होते हैं। जानकारी के अनुसार ऑक्सीजन सिलेंडर को 150 पोंड के दबाव के साथ भरना होता है लेकिन बीकानेर में 120 से 130 पौंड के साथ भरे जा रहे हैं। ऐसे में प्रति सिलेंडर में तीन सौ लीटर ऑक्सीजन कम होती है। इस कारण भी ऑक्सीजन की डिमांड जल्दी बन जाती है।
हम पूरी मांग भेज रहे हैं
इस बारे में चिकित्सा विभाग के संयुक्त निदेशक डॉ. देवेंद्र बिश्नोई ने बताया कि प्राइवेट सेक्टर में जरूरत के मुताबिक डिमांड कमेटी को भेजी जा रही है। इसमें किसी तरह की कोई कमी नहीं रखी जा रही। हर स्तर पर ऑक्सीजन उपलब्ध कराने का प्रयास हो रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva mag_Deva hin_Deva hin_Deva hin_Deva hin_Deva hin_Deva zho_Hant eng_Latn